钦定古今图书集成/明伦汇编/交谊典/第041卷 > 礼记 > 《报尹义尚书》陈徐陵
## 钦定古今图书集成/明伦汇编/交谊典/第041卷 > 礼记 > 《报尹义尚书》陈徐陵

别离二国，云雨十年。心想河阳，言铜爵而无远；神游
漳水，与金凤而俱蜚。北使还，辱去冬十月十一日告，
忽同言叙，循环巧制，欣慰良深。河朔年芳，虽当淹晚，
白沟浼浼，春流已清；紫陌依依，长杨稍合。体中何如，
岂无乡思？弟三秦世胄，六辅良家，文武兼能，志怀开
远。谷永之笔，无惭古人；盖延之功，高视前彦。而淹留
赵魏，亟历寒暄，企望乡关，理多悲切。圣朝钦明纂历，
大拯生民，戮巨海之奔鲸，歼中原之封豕。晋君之说
长安远于日边，扬雄有言，“交州在于天际。”则输琛王
府，屈膝阊门。川洞酋豪，彊梁溟海，神兵一指，率土咸
康。方当偃伯于灵台，韬戈于武库，变大风于五礼，驱
蒸民于昌辰。物色英声，搜扬俊杰，投竿负鼎，驰步苍
龙，岩穴丘园，争趋金马。而弟留河北，义等周邵，怀此
殊才，实可伤嗟。吾崦嵫既暮，容鬓皤然，风气弥留，砭
药无补。追惟畴昔，共备行人，室家安危，宾礼升降。悬
壶代哭，俱历春冬；移馆于箕，同兹辛苦。鸣蜩抱树，亟
见藏冰；归雁衔芦，多经寒食。靖言念此，如何可忘？握
翫来书，弥其承眷。夫以拥肿之木，得免因于不才；觳
觫之牛，自保由其无用。以余鄙陋，未友龚生；惟叹吾
贤，不同蘧瑗耳。若推沟拯溺，每切皇衷，逸翮飘鳞，见
优机槛。所以降尺一之书，驰𬨎轩之使。心期与国，必
遂还途，宁谓亲邻，更成难请。言寻《雅告》，所及缧囚，便
访鸿胪，幸无淹使。闻诸司寇，或有边俘，前岁中流，是
维同恶，燕禽望阙，冀马临江，裁顿云罗，自投天网。京
观之冢，宜彰武功；周丑之门，方申明罚。而圣朝好生
恶杀，收雷寝电，兵车所获，虽同长万之来；恩泽从容，
无异荀罃之礼。方之于弟，况拟非伦，伊昔梁朝，共奉
嘉聘，张兹大帛，处彼高闳，庭奏歌钟，座延侨肸，宾客
之叙，方于阼阶；田猎之禽，同于君膳。正以乡关阻乱，
致尔拘留，家国隆平，义应旋反。况复韩宣屡至，宰孔
频还，翻尔迟回，岂云邻睦。弟遂锺仪之操，对此皇华
高厚之诗，一何非类，关徐廉乐之况，三战七擒之言，
此日借子之矛，攻子之室。彼之使客，犹尚不还，此于
齐都，豪门贵戚，周行匪例，事义相悬，岂与大弟同年而语。吾本自凡流，以复衰老稍近东岱不奢。击壤之
年，惟欣尧俗。《若耶》之复，“长保安卧。”时思之。〈若耶至此阙误〉不
弃，忝亚宗卿，非得侵官天扆。但当今芃芃在咏，济济
盈朝，才冠卿云，智同荀郭。文辞富于江海，高论泊于
云霄。趋走丹墀之门，侍奉清规之内。弟来款言至，欲
附所闻，联类非宜，更其多惑，若使良有。〈阙二字〉犹希赠
鲤之书；邮驿方通，复行《蜚鸧》之信。执笔潸然，不知何
向。